Summary: O plantel do servizo de prevención e defensa ante os incendios nega as cifras oficiais de contratacións, esixe un mando único e advirte de que se este verán "hai unha traxedia" nos montes galegos, "terá nomes e apelidos"

"Unha enorme estafa". Deste xeito resumen os representantes sindicais do persoal do dispositivo de prevención e defensa contra incendios o Pladiga 2012, isto é, o plan no que a Xunta basea a súa política de loita contra o lume, en vigor dende comezos de mes. Á xa coñecida redución de 363 persoas no dispositivo a respecto do pasado ano entre os traballadores e traballadoras, amparados pola unidade sindical, agroman agora serias dúbidas sobre a veracidade dos propios datos de contratación. "O Pladiga é un documento falso", asegura dende CSI-F Juan Carlos Rivas. "Aparecen 738 contratacións directas pola Xunta" cando, asegura, "en sucesivas reunións" a Consellería de Medio Rural "confirmou que só vai facer 436". "Preséntase un documento maquillado para manter a mentira de que o dispositivo vai ser igual que en anos anteriores", advirte. Tamén dende a CIG o seu representante neste ámbito, Xesús Dorado, reduce "os números" do plan da Xunta a unha "auténtica falsidade". "Non se nos pode dicir que hai máis de 5.000 operarios no monte -nomeadamente, 5.689- cando iso é falso". Así, por exemplo, detalla, "ata hai dous días non comezaron a traballar in situ os traballadores de Seaga [a empresa pública a través da cal o Goberno contrata parte do dispositivo]" e ademais, as persoas elixidas para as devanditas 436 contratacións "aínda non están traballando". Todo isto sucede ademais, di, cando ningunha central sindical foi quen de obter unha resposta da Xunta sobre os porqués da redución de máis de 300 efectivos. "Preguntamos e non sabían onde ían esas contratacións", di Dorado. "Segundo palabras de Medio Rural -abonda- poderían chegar a realizalas como consecuencia dun aumento dos incendios forestais" o que, na súa opinión, é unha verdadeira "tolería". Xunto á redución de medios humanos -segundo os datos oficiais, pasouse de 6.119 persoas en época de máximo risco en 2008 a 5.689 en 2012- e materiais -351 hai catro anos, 327 na actualidade- no persoal contra incendios preocupa especialmente a organización do propio dispositivo, baseada en decisión que para, Emilio Doforno, de Comisións Obreiras, teñen como obxectivo o "desmantelamento progresivo do servizo público". A Xunta, di, "aproveita a obriga" que lle impoñen os tribunais de "chamar todos os anos" para anunciar unha relación de postos de traballo de 400 persoas ao tempo que manten e mesmo aumenta "externalizacións, chiringuitos, empresas privadas e acordos con empresas semipúblicas". "Nos incendios imos ver medios propios, de Seaga, da empresa semipública Tragsa e mais de Natutecnia" Deste xeito, fronte a reclamación dun "mando único" que coordine todas as accións contra o lume, dende a CIG Xesús Dorado resume que "nos incendios imos ver medios propios [da Xunta], de Seaga", da empresa semi pública Tragsa e mais de Natutecnia, a compañía privada á que Medio Rural lle encomendou as brigadas helitransportadas e que van estar formadas, di Rivas, de CSI-F, por persoas "de perfil baixo, sen experiencia", xa que, denuncia, esta compañía excluíu os traballadores que xa prestaran este servizo en anos anteriores directamente para a Xunta. Todo isto, salienta Carlos Rocha, de UGT, sucederá nun contexto de "clara precarización do servizo" derivada de medidas da Xunta e tamén da reforma laboral. "Podemos chegar a traballar doce horas consecutivas durante nove días". "Iso non hai corpo que o soporte", máis aínda "nun colectivo cos maiores riscos laborais". "Se este ano se produce algunha traxedia nos montes galegos, os responsables teñen nomes e apelidos, que son os dos que puxeron en marcha este dispositivo", conclúe o voceiro de CSI-F. Reivindicacións dende Seaga Mentres isto acontece entre o persoal contratado pola Xunta, a inquedanza tampouco é escasa entre o plantel de Seaga, especialmente pola incorporación de novas empresas privadas ao operativo. A través do secretario nacional de CIG-Servizos, Paulo Rubido, os traballadores e traballadoras esixen que a Xunta "aclare a forma baixo a cal Natutecnia está a traballar nas bases helitransportadas" xa que, igual que as centrais sindicais do plantel que dependen directamente da Administración, tamén "descoñecen" as condicións deste contrato. "Poden ter claro que esta vai ser a súa tumba económica", advirte Paulo Rubido En opinión de Rubido "o que está facendo" a Xunta "é planificar un verán cun operativo que vai ser un fracaso absoluto" e vai "provocar situacións de risco" porque "non pretende montar un operativo eficaz", senón "solucionar un problema laboral" derivado das diversas sentenzas xudiciais contrarias aos intereses de Medio Rural. Nesta liña, a propia CIG anuncia unha "campaña de demandas" contra Natutecnia para esixir que asuma as 150 persoas que nos últimos anos viñan traballando nas devanditas brigadas helitransportadas. "Poden ter claro que esta vai ser a súa tumba económica", advirte o responsable da CIG-Servizos. O mesmo, di, acontecerá se os reforzos se contratan a través de Tragsa. Neste contexto Paulo Rubido coida que tanto o persoal ao servizo da Administración autonómica como o dependente de Seaga debe "loitar conxuntamente", tamén nas mobilizacións que uns e outros xa prevén. Trátase, di, de evitar "a privatización definitiva cara ao ano que vén", a comezar por "ocasionarlles o maior gasto posible" ás compañías interesadas en forma de demandas. "Se pensan que van facer negocio aquí, están equivocados", di.


Summary: Co seu canto, Uxía porá a "pel de galiña" ao público que asista ao seu concerto este venres día 12 no Gaiás. Estará acompañada do portugués António Zambujo e subirá ao escenario cunha banda galego-brasileira composta por Sérgio Tannus, Paulo Silva e Xoán Porto.

Nun verán intenso no que Uxía percorre o país a través dos escenarios cos seus máis recentes discos, "Rosalía pequeniña", "María Fumaça" , "Uxía meu canto" ou "Andando a Terra", a artista detense en Santiago para ofrecer un concerto persoal e íntimo no Museo do Gaiás no que revisará a súa traxectoria desde os seus inicios con "Foliada de Marzo" ata as máis recentes producións. Vintecinco anos de carreira artística que celebra neste concerto e que coverten Uxía nun nome esencial para a cultura galega. No ciclo "Pel de Galiña" no que paticipa ás 21 horas, Uxía propón un encontro persoal cos seus temas de referencia, cancións de autora e temas tradicionais que fixeron da súa unha das traxectorias máis sólidas do noso panorama musical. Como vén facendo desde os seus inicios, tamén neste concerto Uxía convocará o mundo da lusofonía e dous países de especial referencia para ela, Brasil e Portugal. O fadista do Alentejo António Zambujo, un dos nomes máis relevantes da música portuguesa é o convidado especial dunha na que a cantante terá como parceiros músicos cos que xa ten subido a infinidade de escenarios, os brasileiros Sérgio Tannus e Paulo Silva ou o instrumentista galego Xoán Porto. "Ofreceremos un repertorio de músicas que emocione, nos que o canto terá un singular protagonismo. Recorreremos temas do repertorio como os alalás mais tamén haberá novas sorpresas" comenta Uxía dunha cita especial na que a presenza de Zambujo "a pureza da voz", define, provocará a parcería entre sons galegos e alentejanos.


'Eran os mellores tempos, eran os peores tempos'. Así comeza a 'Historia de dúas cidades' de Dickens. E así podería comezar a nosa historia actual camiño dunhas novas (e)leccións o 10 de novembro.E é que hai xente para quen 'as cousas' marchan ben. E para a que non, nin moito menos e diríase que cada vez en maior cantidade. No mesmo mundo, e con tanta diferencia. Quizás aí está a clave: o aumento das diferencias, e con elas, o aumento da falta de empatía, poñerse en lugar do outro ou da falta de colaboración, ou o aumento do 'primeiro eu, despois eu, e logo xa veremos se eu', ou do 'facer isto, a quen perxudica?' entrepechando os ollos ó mesmo tempo para non ver máis que o que convén.O caso é que estamos de novo en período electoral, máis cartos gastados e os partidos botando contas sobre votos e escanos en troques de facelo sobre necesidades e benestar. Desviando a atención con Cataluña -ou con Franco- mentres o tecido industrial continúa a desfacerse, as pensións pasan a entenderse como un préstamo caritativo, pódente despedir se faltas aínda que sexa de xeito xustificado, as violacións quedan en abuso ou segue a corromperse o sustento vital que é a Terra, despois de que a corrupción campe na sociedade.Vexo na propaganda electoral que chega ó correo -si, segue a chegar propaganda dalgúns partidos porque alguén se esqueceu / non quixo moverse para que non chegara papel mollado- a palabra España -ou Galiza- destaca nos sobres, mais boto en falta verbas como persoas, ou aínda cidadáns, ou comunidade. Outros, sinxelamente din 'vota': para que ir máis aló? Conta con nós... refírse a eles, non a nós. Pero o non plus ultra lévao o que resalta a bandeira -constitucional, iso si- como encarnando as esencia se que se quite o demais, que non importa.Iso, polo exterior: os sobres non van dirixidos a min. E isto si é literal e figurado, ambalasdúas cousas ó tempo. Literal, porque non aparezo como destinatario, e figurado porque nos sobres aparece claro a verba 'propaganda', e iso é o que menos necesito, propaganda, que traten de dirixirme con teatro lonxe da representación real que é a vida. En realidade, algún si vai dirixido a min: 'electores residentes en' é un título xenérico que aforra cartos no envío e ó tempo sáltase a legalidade a destra e sinistra ó facer chegar os sobres a quen pediu que non se lle enviaran.Votar? Mentres que non nos organicemos para facer un remake real do 'Ensaio sobre a lucidez' de Saramago, non quedará outra que facer uso desa partícula de liberdade que aínda temos a nivel político. Partícula de liberdade se non está xa perdida entre fake news, mentiras, promesas que non se pensa en cumprir, ocultación do negro dun tapado co negro do outro, ou sinxelamente, clientelismo, caciquismo ou intereses particulares contra o ben común, 'inconfesables'...Aprenderemos a (e)lección ou deixaremos que nos apliquen o dito 'a letra coa sangue entra'?


Summary: Dúas ducias de espectáculos presentáronse aos premios María Casares, os galardóns que cada ano entrega a Asociación de Actores e Actrices de Galicia que chegan a súa XVIII edición. A condición, estreárense no 2013.

O Premios de Teatro María Casares chegan a súa maioría de idade con dúas ducias de espectáculos propostos, dos que sairán os nomes das candidaturas ás trece categorías que, xunto co Premio de Honra "Marisa Soto" se entregan anualmente nunha gala celebrada na Coruña arredor do Día Mundial do Teatro. Creados en 1997, os premios buscan servir de "estímulo e recoñecemento ao labor desenvolvido pola profesión teatral galega", e operan tamén, en cada edición, como observatorio da situación dun sector que atravesa momentos especialmente difíciles. Membros da AAAG ademais de programadores, críticos e nominados de edicións anteriores, escollerán entre os distintos espectáculos e profesionais os nomes gañadores desta nova edición nas categorías de Maquillaxe,Vestiario, Iluminación, Música Orixinal, Adaptación/Tradución, Texto orixinal, Escenografía, Actor secundario, Actriz secundaria, Actor protagonista, Actriz protagonista, Dirección e Espectáculo. A Xunta Directiva da AAAG elixe o Premio de Honra "Marisa Soto" que destaca unha traxectoria profesional do mundo do teatro. Desta volta, destacan, entre outras cousas, a reaparición da compañía creada por Vidal Bolaño, Teatro Antroido, a multipremiada nos galardóns Sarabela Teatro coa súa última obra, a nova e exitosa proposta de Chévere, "Eurozone", unha nova peza de Voadora, premiados na edición anterior, a presenza sólida do teatro infantil, entre eles a compañía Elefante Elegante que se fixo co premio ao mellor espectáculo na edición anterior, ou a ausencia do CDG entre as propostas. Na páxina da AAAG, ademais dos nomes dos espectáculos que presentaron candidaturas aos nomeamentos ofrecen ligazóns ás súas páxinas webs, vídeos e datas e lugares próximas de representación. Optan aos María Casares as seguintes compañías cos espectáculos estreados no 2013: Teatro do Noroeste, "Touporroutou da Lúa e do Sol"Teatro Antroido, "BailadELAs, mulleres bolañesas"Teatro do Noroeste, "Linda e Freddy, ilusionistas"Caramuxo Teatro, "Na Casa"Bucanero, "A delgada Línea Boba"Teatro do Andamio, "A Casona" Sarabela Teatro, "A idade da Pavía" RTA-Voz Audiovisual-Talía Teatro, "Gaivotas Subterráneas"Funboa Escénica, "Sigue buscando" Voadora, "Waltz"Teatro de Adro, "As Mil Vidas de Matías Houseman"Boabab Teatro, "O soldadiño de chumbo" Obras públicas, "Bye Bye honey"Teatro do Atlántico, "A Charca inútil"Talía Teatro, "Xango, a moi extraordinaria historia do home que foi engulido por unha máquina"Eme2 producións, "O Príncipe e o Parrulo"Chévere, "Eurozone"Malasombra producións, "Misión sapiens"Elefante Elegante, "Aurora"Abrapalabra Creacións Escénicas, "As do Peixe"Teatro do Atlántico, "A Charca inútil"Matrioshka Teatro, "C'est la vie"Tuerka Teatro, "O Xardín das Pernas Roubadas"Ilmaquinario Teatro, "O Home Almofada"


Summary: O secretario xeral do PSOE na Galiza pediu a Feijoo que "sente cos alcaldes e alcaldesas" para comprender que "a cidadanía quere prudencia".

O secretario xeral do PSOE galego, Gonzalo Caballero, iniciou unha rolda de contactos cos alcaldes socialistas da cidades galegas, cos que asegurou coincidir en que "é unha irresponsabilidade" que o presidente da Xunta, Alberto Núñez Feixoo, "convoque agora as eleccións galegas". "É unha irresponsabilidade convocar no medio do proceso de desescalada, poñendo en risco a recuperación e a saúde dos galegos", sostivo Caballero, que instou a Feixoo a "rectificar" no que considera "unha decisión persoal e personalista", que rompe o acordo publicado no Diario Oficial de Galiza e que "non ten aval técnico nin sanitario". "Que non leve a súa irresponsabilidade ao máximo. Que sente os alcaldes e alcaldesas a falar se quere entender que a cidadanía está moi pendente da saúde e da desescalada, que quere prudencia", engadiu o socialista, que chamou ao presidente da Xunta a "priorizar o dereito á saúde" da poboación sen mesturar "o proceso de desconfinamento co proceso electoral". Neste sentido, sinalou que os concellos son conscientes da dificultade que se engade agora de convocárense eleccións, e recordou que no mes de marzo acordárase que se volverían convocar "despois do estado de alarma e da urxencia sanitaria" que existe agora. Galicia en Común e Bloque Nacionalista Galego tamén manifestaron a súa oposición á convocatoria, ao tempo que En Marea se mostrou a favor.


Estabamos a tomar un viño, cada un na súa mesa, e Nacho pasou por tras. Estaba a piques de comezar a batalla contra Casiano, o elemento nunca agardado que viña de axitar a súa vida como nada antes. Sen rodeos e cunha aperta certificamos que nesa loita ía estar acompañado polo mellor exército médico e tamén humano. Os profesionais de Oncoloxía do Clínico de Santiago, abofé, teñen unha mestura de maquinaria, química e humanidade para facer todo o cientificamente posible, constatamos. O resto, podía deixalo ao abeiro da marea de agarimo que naquela altura xa o arrodeaba por babor e estribor ou "por delante y por detrás", que rima con Mirás, como el mesmo nos lembraba musicalmente dende as páxinas do seu Rabudo.com, un dos blogs que foi pioneiro no xornalismo galego e tamén no relato, sincero e descarnado, da súa loita contra o cancro. Nada de "longa enfermidade", senón un inimigo a bater "pola forza das armas". "Un horror", como el mesmo nos contou. Marchou o xornalista, o gaiteiro, o amigo, o compañeiro, o pai, o marido. A boa persoa. Quedan as súas letras en forma de xornal, blog e libro e tamén o mar de apertas que agora, entre bágoas, só poden e deben ir para Ainhoa, Ane e Mikel Na noitiña do xoves a nova do falecemento de Nacho tras dous anos de guerra conxelou moitos corazóns e redaccións, a comezar pola de La Voz de Galicia en Santiago. Alí trazou as súas inesquecibles 'Caras B', entre elas, a de Ana Kiro ás portas do mesmo hospital compostelán, dende onde a cantante falaba sen medo do seu cancro e reivindicaba, como Nacho, o valor infinito da sanidade pública: "Confío nas mans que me levan". Marchou inxustamente cedo o xornalista, o gaiteiro, o amigo, o compañeiro, o pai, o marido. A boa persoa. Quedan as súas letras en forma de xornal, blog e libro e tamén o mar de apertas que agora, entre bágoas, só poden e deben ir para Ainhoa, Ane e Mikel. Ata sempre.


Summary: Será o sábado 24 de abril ás 12:00 horas en Carral.

A Plataforma Vía Galega organiza un acto público conmemorativo dos feitos da Revolución Galega de 1846 e en lembranza dos Mártires de Carral. Será o sábado 24 de abril ás 12:00 en Carral contará coa intervención do artista Xurxo Souto. Mediante esta actividade, Vía Galega quere lembrar "os acontecementos de 1846 coa conformación da Xunta Revolucionaria do Goberno de Galiza e as proclamas de Antolín Faraldo, para loitar contra a posición subordinada á que fora sometido, política e economicamente, o noso país baixo a ditadura do xeneral Narváez." Vía Galega lembra que quen o queira pode ver o vídeo que publicaron en 2019 sobre a Revolución Galega de 1846 en resposta á Xunta Electoral. O 2 abril de 1846, o comandante Miguel Solís Cuetos alzouse en Lugo á fronte dun movemento político militar que non tardou en estenderse ao conxunto do país e mantivo o control efectivo durante semanas do territorio galego. Así, ao día seguinte, sumouse Santiago, cun papel de relevo da mocidade universitaria e en xornadas sucesivas Muros, Noia, Pobra do Caramiñal, Ortigueira, Ribeira, Rianxo, Vilagarcía, Cangas, Baiona, Padrón, Caldas, Redondela, A Guarda, Tui, Pontevedra ou Vigo. O alcance da revolución, moi superior na duración e no apoio social a doutros movementos do período na península, obrigou ao Goberno do Estado a enviar inxentes cantidades de tropas a Galiza. Aínda así, as milicias galegas resistiron os embates do exercito español, sendo necesarios varios enfrontamentos armados, non inclinándose a balanza a prol do Executivo de Madrid até a batalla librada en Cacheiras o 23 de abril, onde os soldados de Solís pouco puideron facer diante da superioridade militar dos batallóns españois de José de la Concha. Os obxectivos político do movemento non deixaron lugar a dúbidas. Así, no chamamento da Xunta Superior de Goberno da Galiza, publicado o 17 de abril de 1846, sinalouse que "o pobo conquistará nesta revolución o que lle teñen arrebatado os cómicos dos pronunciamentos: pan e dereitos. Galiza arrastrando até aquí unha existencia oprobiosa, convertida nunha verdadeira colonia da corte, vai a levantarse da súa humillación e abatemento Esta Xunta, amiga sincera do país, consagrarase constantemente a engrandecer o antigo reino de Galicia, dando proveitosa dirección aos numerosos elementos que atesoura no seu seo, levantando os cimentos dun porvir de gloria.".


Summary: Nas empresas galegas houbo 814 sinistros máis que o ano pasado, 54 deles graves.

O Ministerio de Traballo e Economía Social vén de presentar o avance da estatística de accidentes de traballo correspondente aos meses de xaneiro e febreiro, na que a Galiza non queda moi ben parada. Segundo os datos do departamento que dirixe Yolanda Díaz, nos dous primeiros meses do ano perderon a vida en accidente de traballo 31 persoas na Galiza, 29 no posto de traballo e dúas de camiño a el. As empresas perigosas para a saúde dos seus traballadores atopan terreo fértil na Galiza Son 25 máis que no mesmo período do ano anterior, aínda que as cifras están condicionadas polo accidente do 'Vila de Pitanxo' en Canadá, no que perderon a vida 21 mariñeiros. Aínda así, o número de vítimas mortais tería aumentado en cinco respecto a xaneiro e febreiro de 2021, no que non houbo falecidos 'in itinere'. Máis sinistralidade En total, no posto de traballo houbo no arranque de 2022 un total de 3.949 accidentes laborais na Galiza. Son 814 máis que o ano pasado. Deles, 54 foron graves (seis más). No que atinxe aos desprazamentos, o Ministerio recolle 389 accidentes no país, 80 máis que a comezos de 2021. O número de sinistros graves mantense nos catro, pero pasan de 0 a 2 as vítimas mortais. A crise incrementou a sinistralidade laboral nos sectores produtivos galegos No conxunto do Estado a sinistralidade tamén aumentou. Pasouse de 84.426 a 90.580 accidentes laborais, o que supón 7,2% máis. Do total, 80.236 foron accidentes no lugar de traballo e 10.344, con 534 e 130 deles de gravidade. O número de falecidos en accidente laboral situouse nos 136 nos dous primeiros meses do ano ─118 na propia empresa e 18 'in itinere'─, 31 máis que o ano anterior. Así as cousas, máis de un de cada cinco (22%) dos accidentes laborais mortais que houbo no Estado foi na Galiza.


Summary: Os prezos soben máis na Galiza do que no promedio estatal. En concreto, en taxa inter-anual, de xaneiro de 2016 ao mesmo mes de 2017, experimentaron un incremento de 3,2 por cento, dúas décimas máis que a media española.

A evolución dos prezos na Galiza en xaneiro apresentou dúas caras. Na comparativa mensal -a respeito de decembro de 2016-, baixaron. Fixérono 0,7 por cento, máis que en España (0,5). Na comparativa inter-anual, de xaneiro de 2016 a xaneiro de 2017, incrementaron 3,2 por cento, dúas décimas máis que no Estado. Galiza sería así o terceiro territorio máis inflacionario do Estado, só por debaixo de Castela León (4 por cento) e Castela A Mancha (3,3 por cento). Por sectores, na Galiza a principal subida inter-anual produciuse nos prezos da vivenda, que experimentaron un vigoroso crecimento, 8,6 por cento, o que indicaría unha recuperación do mercado imobiliario. Mesmo en termos inter-mensais, e nun contexto de descenso noutros rubros da economía, os prezos para a adquisición de moradas incrementaron en 3,2 por cento. Tamén en termos inter-anuais é significativo o aumento dos prezos do transporte, 7,6 por cento. Canto ás caídas, en termos inter-mensais, lidera a descida dos prezos o vestido e o calzado (16 por cento). Os motivos inflacionarios básicos son o aumento do valor dos combustíbeis e da electricidade. Polo lado do descenso dos prezos, a razón básica está nas rebaixas do mes de xaneiro. Todos estes dados están tirados do español Instituto Nacional de Estatística


Summary: Os encoros da conca están por baixo do nivel habitual. Desde primeiros de outono recolleron un 45% menos de precipitacións. Con todo, non se prevé desabastecemento.

"Sen alarma nin dramatismo pero si con preocupación responsábel a piques de entrar o verán", o presidente da Confederación Hidrográfica Miño Sil, José Antonio Quiroga, acompañado polo xefe da Oficina de Planificación Hidrolóxica, Carlos Ruiz, pide aos concellos "un uso responsábel da auga" . Após unha das reunións coa mesa técnica da seca Quiroga deu a coñecer os datos que se manexan a 31 de maio sobre este ano pluviométrico que comezou o pasado 1 de outubro. En comparación coas mesmas datas do ano pasado recolléronse un 45 % menos de precipitacións, "un dato clarificador de como está a situación a día de hoxe", expuxo, e precisou que mentres este ano a cifra alcanza os 530 litros por metro cadrado o ano pasado era de 966. Os encoros están a un 54% da súa capacidade mentres que o ano pasado nestas datas atopábanse a un 70% Con todo, pediu que "non haxa alarma" posto que o ano hidrolóxico parécese ao do 2017, aseverando así que, aínda que "hai preocupación, non dramatismo" e que o importante é "prever e tomar medidas". Medidas de aforro Deste xeito, solicitou que se "faga uso responsábel da auga" en parques, piscinas e baldeo de rúas e tamén que se revisen os sistemas de traída e abastecemento para evitar "perdas innecesarias", apuntando que se detectaron deficiencias nalgunhas redes "provocando incluso a perda do 30% de auga". Na mesma liña fixo un chamamento ás empresas hidroeléctricas que xestionan os encoros para "controlar a auga" por se as precipitacións non recobrasen a normalidade. O Estado levará a situación de seca na Galiza a Europa Cos datos sobre a mesa, o presidente esgrimiu que o ano pluviométrico "é anómalo", que os encoros están a un 54% da súa capacidade mentres que o ano pasado nestas datas atopábanse a un 70% e a media, o que se considera habitual, sería un 79%. Tamén falou sobre os caudais circulantes, é dicir auga de ríos e regatos, onde se rexistra un 57% menos do habitual, "polo que podemos falar de preocupación responsábel, dunha situación para tomar medidas", advertiu. A situación da conca do Miño é de normalidade, de prealerta na do Sil e de alerta no Cabe Con todo, incidiu en que a situación da conca do Miño é "de normalidade", de "prealerta" na do Sil e de "alerta" no Cabe, polo que trasladou que a precipitación destes días é "moi benvida pero recolle menos de 17 litros de media, unha cifra que non é despreciábel pero non achega unha solución para os recursos hídricos". Dado que as previsións das axencias meteorolóxicas non indican, polo momento, "un cambio substancial da situación", pide que aos concellos "adopten medidas de aforro porque son os que teñen as competencias para facelo", do mesmo xeito que para impor sancións se "se incumprise algunha directriz posta pola administración local". Comunicación aos concellos Neste sentido, anunciou que froito das reunións coa mesa técnica da seca, que comezaron xa en febreiro ao detectar os primeiros síntomas de escaseza pluviométrica, enviáronse unha serie de comunicacións que se van seguir enviando. Polo momento 200 aos concellos da conca e 44 ás comunidades de regadores coa finalidade de "trasladar os datos, a preocupación e recomendarlles e instarlles a tomar medidas de cara á campaña de verán". Novas infraestruturas e concienciación, deberes para evitar a escaseza de auga "A responsabilidade á hora de tomar medidas é da administración local por iso estamos agora avisando con tempo, para evitar situacións que se deron no 2017", expuxo Quiroga manifestando, iso si, que non haberá problemas xeneralizados porque, ademais, "a sorte da conca é que o abastecemento a vilas e cidades non depende estritamente do nivel dos pantanos, polo que non se prevé ningún problema de abastecemento".


Summary: Os negocios hostaleiros terán axudas de entre 2.200 e 7.000 euros.

O presidente da Xunta, Núñez Feixoo, anunciou que o seu Executivo activará axudas que irán desde os 2.200 até os 7.000 euros para os titulares de establecementos da hostalaría afectados pola pandemia e as últimas restricións aprobadas na Galiza -onde a actividade non esencial pechará, en principio durante un mes, nas sete principais cidades e outros 53 concellos-. Estas axudas serán complementarias ás prestacións xa derivadas automaticamente do cesamento da actividade e o seu rango máis baixo destinarase a aqueles titulares autonómos con establecementos sen empregados, mentres que o máis alto poderíano alcanzar os propietarios de negocios hostaleiros con traballadores. "O peche de novembro producirá o dereito a ERTE sen custo para o titular, vai por conta da Seguridade Social e dos fondos de emprego estatais. Estas axudas son adicionais", trasladou o presidente galego na rolda posterior ao Consello da Xunta, onde tamén insistiu en que os bares e restaurantes non son culpábeis no contaxio do virus, senón a "relaxación social" dos clientes que acoden aos mesmos. Ademais, na liña do xa exposto esta semana polo vicepresidente primeiro e responsable de Turismo, Alfonso Rueda, Feixoo pediu a implicación do Goberno estatal, ao que urxiu a analizar a posibilidade de reducir o IVE turístico ao 4% durante o tempo que dure a pandemia. Finalmente, apelou a que se bonifiquen as taxas municipais que impactan no sector da hostalaría. Os hostaleiros galegos secundarán mobilizacións contra o peche do sector e para esixir axudas, segundo explicaron a Europa Press desde as distintas asociacións consultadas.


Summary: A idade media da poboación galega continúa á alza ano tras ano e na actualidade sitúase en 47,48 anos, segundo os datos que publica esta sexta feira o Instituto Galego de Estatística (IGE).

Continúa o envellecemento e a caída da natalidade na Galiza, onde, ademais, cae o peso dos grupos de individuos de menos de 20 anos e de entre 20 e 64 anos, e increméntase o de 65 e máis anos. O índice de envellecemento, que calcula o número de persoas de 65 anos ou máis por cada 100 menores de 20 anos, sobe desde 1975 a un ritmo superior no caso das mulleres. Para o conxunto de Galiza, situouse en 2020 en 160,4, o cal significa que por cada 100 menores O índice de sobreenvellecemento mostra como está estruturado o grupo de 65 ou máis anos ao calcular que porcentaxe representa a poboación de 85 ou máis anos sobre o grupo de 65 ou máis. En 2020, fixouse no 19,15%. Natalidade Por outra banda, Galiza continúa inmersa nun proceso de redución das taxas de natalidade e fecundidade. O índice sintético de fecundidade ou número medio de fillos por muller -que se obtén como a suma das taxas específicas de fecundidade das mulleres en idade fértil, de 15 a 49 anos- cifrouse en 2019 en 1,02 fillos por muller. A idade media da maternidade -como media aritmética das idades ás que as mulleres teñen fillos, ponderada polas taxas específicas de fecundidade de cada grupo de idade- situouse en 2019 en 32,81 anos. A idade media á paternidade estivo por encima, en 35,44 anos. O IGE destaca que a idade media da nai ao nacemento do primeiro fillo, que viña incrementándose ano tras ano desde 2008, nos últimos exercicios mostra "un certo estancamento". Mortalidade En canto á taxa bruta de mortalidade, en 2019 tomou o valor de 11,57 defuncións por cada 1.000 habitantes. A esperanza de vida ao nacer alcanzou os 83,82 anos. Por outra banda, a taxa bruta de nupcialidade sitúase en 3,45 matrimonios por cada 1.000 habitantes en 2019 e na Galiza producíronse ese ano 1,72 divorcios por cada 1.000 habitantes.


Summary: "Fixeron diversos traballos selvícolas mesmo ao pé dos coches tirados, sen que ninguén pensara que estes vehículos non deberían permanecer un so día mais dentro dunha 'aldea modelo'", lamentan axentes ambientais ourensáns, sobre a permanencia "desde hai anos" destes catro coches nun espazo que fai parte da Rede Natura 2000.

Axentes ambientais de Ourense veñen de emitir un comunicado no que denuncian o "abandono" que sofre parte do parque natural da Baixa Limia-Serra do Xurés, que fai parte da Rede Natura 2000 e conforma unha zona de especial conservación (ZEC) e de especial protección para as aves (ZEPA). Dentro deste espazo protexido, explican, foron ciscados ao medio natural até catro vehículos en estado de desleixo. "Estes coches levan xa moitos anos afeando a paisaxe e constituíndo un grave risco de incendios", sinalan. Xa en xullo de 2021 axentes ambientais do Servizo de Patrimonio Natural de Ourense alertaran destes feitos como unha infracción da Lei de patrimonio natural e biodiversidade da Galiza, responsabilizando o Concello de Quintela de Leirado, onde se atopan estes vehículos abandonados, como "propietario catastral da parcela e coñecedor dos feitos". Un dos coches presentes neste espazo da Rede Natura. Dáse tamén a circunstancia de que este desleixo está a producirse, inciden, a escasa distancia do espazo que abrangue a aldea de Xacebáns, nesta mesma localidade, declarada 'aldea modelo' pola Xunta da Galiza. "Resulta cando menos sorprendente que a aldea de Xacebáns fose declarada modelo, nunha declaración que pretende pór en valor os terreos que a arrodean", salientan, en relación con este episodio de desleixo que denuncian. Unha das actuacións desenvoltas pola Axencia Galega de Desenvolvemento Rural (Agader) a este respecto foron "diversos traballos selvícolas", lembran. Uns traballos que "realizaron mesmo ao pé dos coches tirados, sen que ninguén pensara que estes vehículos non deberían permanecer un so día mais dentro dunha 'aldea modelo', dentro dun espazo da Rede Galega de Espazos Protexidos". "Pero, achegándonos ao ano 2023, aí seguen, sen que ninguén mova un dedo para retiralos, a pesar de estar nunha zona de fácil acceso, a escasos metros dunha pista", cuestionan os axentes ambientais.


Summary: Estes dous centros convertiranse en dúas residencias integradas, nas que residirán persoas maiores que estean xa contaxiadas, segundo confirma o Goberno galego. Entre as dúas suman 189 positivos por coronavirus.

A Xunta da Galiza vén de tomar a decisión de "intervir" os centros residenciais DomusVi Barreiro, no concello de Vigo, e DomusVi Cangas, tralo "elevado número de positivos por coronavirus entre as persoas usuarias e traballadoras do centro". Estes dous centros convertiranse en dúas residencias integradas, nas que residirán persoas maiores que estean xa contaxiadas. Pola súa banda, as persoas maiores que deron negativo nas probas, unha vez que este resultado sexa confirmado, serán trasladadas a outros centros en función das características de cada residente. Un deles será a residencia de tempo libre de Panxón, en Nigrán, que é da titularidade da Xunta e nestes momentos se atopa sen actividade. Entre as dúas suman 189 positivos por coronavirus Son as dúas primeiras residencias privadas que intervén o Goberno galego, en calidade de autoridade competente, unha decisión qao abeiro do apartado terceiro da orde do Ministerio de Sanidade SND/275/2020, do 23 de marzo. En virtude do disposto nesa orde ministerial, a Xunta designará un empregado público para dirixir e coordinar a actividade asistencial destas dúas residencias privadas e garantir así a correcta aplicación dos protocolos e a supervisión médica de todas as persoas maiores que residen nestes centros. A persoa designada polo Goberno galego disporá de todos os recursos materiais e humanos destes centros residenciais de Vigo e Cangas.


Summary: A Xunta espera acadar "unhas semanas máis" de prazo e non descarta que os dous buques prometido se acaben construíndo só en Navantia. Abel Caballero advirte de que non tolerará "que se leven barcos que se teñen que facer en Vigo a outros estaleiros de Galicia"

A Xunta de Galicia pide agora máis tempo a Pemex. O presidente do Goberno galego, Alberto Núñez Feijóo, asegurou este luns en Vigo que Barreras "ten dificultades" para conseguir os avais requiridos antes do prazo fixado para o vindeiro día 18, polo que anunciou que solicitará "unhas semanas máis" para acadalos, algo do que se mostrara seguro de conseguilos tras os contactos cos directivos do estaleiro vigués. Feijóo pedirá "unhas semanas máis", xa que o prazo para conseguir os avais remata o vindeiro día 18 As declaracións, realizadas durante o acto de entrega dun buque de Metalships&Docks en Vigo, chegan logo de que o presidente recoñecese que o flotel previsto para os estaleiros de Barreras no acordo estratéxico con Pemex podería acabar construíndose tamén en Navantia, xunto co outro prometido, se eses avais non chegaban. A noticia non foi moi ben acollida na cidade olívica. Así, o seu alcalde, Abel Caballero, xa cualificou de "escándalo político" as palabras de Feijóo e advertiulle de que "o naval de Vigo é intocable" e de que "non se lle ocorra levar ese barco". "Xa levou a caixa e non lle imos deixar que leve o naval", dixo. Caballero advirte á Xunta de que non permitirá "que se leven a outros estaleiros de Galicia barcos que se teñen que facer en Vigo" Así, pediulle ao presidente da Xunta que "rectifique inmediatamente" e que "apoie a busca do aval se Barreras ten problemas", logo de manifestar o seu total apoio ao estaleiro e tras ameazar de que non vai "tolerar que se leven barcos que se teñen que facer no naval de Vigo a outros estaleiros de Galicia". Tamén desde o BNG chegaron as críticas. A portavoz municipal, Iolanda Veloso, e a deputada no Parlamento, Carme Adán, criticaron a "estratexia" da Xunta de "querer tapar os problemas de fondo de Navantia, que aínda non ten levantado o veto para a construción civil, prexudicando a industria naval de Vigo". O BNG acusa a Feijóo de "querer tapar os problemas de Navantia prexudicando o naval de Vigo" "Non ten sentido que Feijoo anunciara o xoves 9,5 millóns ao fondo de Pymar para facilitar os avais de Barreras e agora ameace con trasladar a construción do flotel a Navantia", salientou Iolanda Veloso, quen lembrou que o propio conselleiro de Industria asegurou a semana pasada que os contratos de Pemex estaban a punto. Para a portavoz municipal do BNG "non é de recibo" que o goberno galego xogue coas industrias e os seus traballadores e traballadoras, especialmente no medio dunha forte crise do sector que xa ten provocado a destrución de máis de 10.000 postos de traballo. "A realidade é que Feijoo incumpriu todas e cada unha das súas promesas, posto que non hai contratos, nin avais e moito menos barcos en construción nas gradas dos estaleiros", denunciou a nacionalista, para quen é inadmisible que o presidente da Xunta non explique que asinou en periodo electoral. Malia que a Xunta continúa insistindo en que os floteis de Pemex se acabarán construíndo en Galicia, cada día que pasa aparecen máis dúbidas sobre uns contratos que seguen baixo chave. Os traballos, que deberían comezar no pasado outono, seguen sen comezar, ao tempo que se agarda a que a petroleira mexicana saque a concurso dous proxectos que o Goberno galego dan por acadados para as rías galegas. Feijóo remitiu a unha reunión que terá lugar esta semana en México, na que a Xunta trasladará a Pemex o seu "interese" porque se conceda un tempo extra a Barreras. "A Xunta estivo sempre ao lado de Barreras, se non fose así, eses barcos xa se estarían construíndo noutro sitio", insistiuu o presidente, tras deixar claro que o atraso no inicio dso traballas é debido á "dificultade" do estaleiros vigués "para cumprir coas súas obrigas". "No peor dos casos, os dous floteis construiranse en Galicia", asume Feijóo Ademais, recalcou que o Goberno galego tamén é "aliado" de Navantia e precisou que, a pesar de que "o primeiro obxectivo" é que se constrúa un flotel na ría de Vigo e outro na de Ferrol, "no peor dos casos", a Xunta debe traballar para que, "ocorra o que ocorra", os dous barcos "se constrúan en Galicia". En canto á posibilidade de que os 9,5 millóns de euros que a Xunta inxectará en Pymar (Pequenos e Medianos Estaleiros Sociedade de Reconversión) poidan servir para avalar a Barreiras, Feijóo lembrou que ese diñeiro "é para favorecer a todos os estaleiros de Galicia". O presidente da Xunta explicou que Pymar debe beneficiar, nunha "proporción razoable", a todos os estaleiros de Galicia e que non se pode "discriminar uns para favorecer aos outros". Durante o seu discurso con motivo do acto de entrega do barco offshore Deep Orient, Feijóo recoñeceu que o sector naval "sofre incertezas importantes", pero sinalou que a pericia, o esforzo, os coñecementos e a experiencia dos estaleiros galegos servirán para superar a actual situación. O presidente da Xunta insistiu en que esta semana haberá avances" para iniciar a construción dos floteis de Pemex en Barreras e Navantia, e lembrou que non só "non hai marcha atrás", senón que se abren "novas posibilidades" de carga de traballo, coa contratación doutros 20 barcos da frota menor da petroleira mexicana, que serán construídos "entre estaleiros galegos e mexicanos".


Dúas manifestacións, convocadas pola Asociación pola Defensa da ría de Pontevedra, saíron ás sete e media da tarde das Alamedas de Pontevedra e Marín, para esixir a paralización do proceso de renovación da AAI á planta e a marcha definitiva do complexo. As marchas rematarán cunha polbada colectiva na Praza da Pedreira. A Asociación pola Defensa da ría de Pontevedra (APDR) denuncia que a situación de crise económica é aproveitada por Ence e Elnosa "para botarlle un pulso á administración negándose a marchar de Lourizán e para chantaxear á poboación coa ameaza da perda dos postos de traballo" A Asociación pola Defensa da ría de Pontevedra (APDR) denuncia que a situación de crise económica é aproveitada por Ence e Elnosa "para botarlle un pulso á administración negándose a marchar de Lourizán e para chantaxear á poboación coa ameaza da perda dos postos de traballo". Segundo a APDR, "coñecedores de que nas situacións de crise un amplo sector da poboación subordina calquera outra cuestión á perda de emprego, pretenden forzar unha nova prórroga da concesión, que podería chegar a ser de 30 anos e viría da man dunha modificación da Lei de Costas que o goberno do PP está a estudar". A asociación lembr que "por máis que Ence pretenda minimizar o seu alcance, unha sentencia do Tribunal Supremo que admite parcialmente un recurso da APDR contra o acordo de supramunicipalidade asinado pola Xunta de Fraga no ano 2003, vén asestar un duro golpe ás pretensións empresariais de continuar na ría máis alá do 2018". A sentencia anula na súa totalidade o acordo que permitía a Ence eludir o control urbanístico por parte do Concello de Pontevedra, e declara a nulidade de todas aquelas decisións adoptadas en función da súa aplicación. Segundo a APDR "aquí radica precisamente a importancia da sentenza; entre outras cousas porque a Xunta concedeulle a Ence a AAI sen o preceptivo Informe de compatibilidade urbanística do Concello argumentando a súa innecesariedade en base ao acordo agora anulado. Neste sentido, desde a APDR esiximos a paralización do proceso de renovación da AAI a Ence e que se inicie de novo a súa tramitación, obrigándolle á empresa –coma a calquera outra- a solicitar o informe urbanístico ao Concello". Velaquí a importancia da manifestación de hoxe, segundo a asociación, que afirma que é "unha oportunidade inmellorábel para demostrar que non aceptamos chantaxes Velaquí a importancia da manifestación de hoxe, segundo a asociación, que afirma que é "unha oportunidade inmellorábel para demostrar que non aceptamos chantaxes, que imos seguir loitando por todos os medios ao noso alcance para que se cumpra a lei e as decisións xudiciais e que non imos mudar o noso obxectivo, que non é outro que a desaparición do complexo Ence-Elnosa da nosa Ría e a creación de postos de traballo de calidade derivados da explotación racional dos recursos marisqueiros, pesqueiros, forestais e turísticos, un desenvolvemento que permita superar a crise económica actual e que é incompatíbel coa presenza de industrias contaminantes na Ría".


O número de autónomas caeu na Galiza en 1.908 persoas, segundo datos revelados pola Federación Nacional de Asociaciones de Traballadores Autónomos (ATA). No conxunto do Estado, o número de traballadores por conta propia descendeu en 23.836 autónomos no primeiro semestre do ano, pasando dos 3.269.089 autónomos rexistrados en decembro de 2019 aos 3.245.252 en xuño deste ano. En termos absolutos, Madrid rexistrou un descenso de 6.031 autónomos, Canarias, de 1.946; Galiza, de 1.908 autónomos; Euskadi, de 1.785 traballadores por conta propia, e Castela e León, de 1.727 autónomos. Segundo ATA, estas foron as comunidades que se viron máis afectadas polo descenso do número de autónomos, cunha perda que supera en todos os casos os 1.500 cotizantes autónomos á Seguridade Social. Por sectores de actividade, o da construción (+2.978 autónomos), transporte (+2.393 autónomos), agricultura (+1.603) e hostalería (+482) foron os únicos sectores que sumaron traballadores por conta propia na primeira metade de 2020. O resto, tiveron descensos en canto ao número de cotizantes autónomos, destacando especialmente o descenso rexistrado no comercio, sector que perdeu 13.237 cotizantes autónomos en tan só seis meses. O presidente de ATA, Lorenzo Amor, afirmou que os datos de autónomos "non son bos". "A pesar do repunte do mes de xuño, no que levamos de 2020 perdemos 23.836 autónomos, pero se o comparamos co número de autónomos de xuño de 2019, a perda interanual é de 41.348 autónomos", resaltou.


Summary: Os socialistas impuxéronse nas cidades, áreas metropolitanas e en moitas das grandes vilas. Allariz, onde o BNG foi o gañador, foi o único concello non que non triunfaron os dous grandes partidos. En Común obtivo o seu mellor dato en Cangas e VOX en Ribeira.

O PSdeG-PSOE foi a forza máis votada en 83 localidades, sobre todo nas comarcas urbanas e litoraisHai moitas Galicias. A pesar de que nos resultados para o conxunto do país a diferenza entre PP e PSdeG-PSOE foi moi pequena, os populares seguen a dominar amplamente nas zonas rurais e do interior, sendo a forza máis votada en máis de dous de cada tres concellos. En concreto o PP impúxose en 229 localidades, por riba dos 195 nos que gañara o 28 de abril, pero moi lonxe dos 300 nos que dominou nos anteriores comicios de 2016.A mellora neste dato para os populares débese principalmente á concentración nas súas candidaturas dunha parte importante do voto que en abril fora para Ciudadanos, que caeu de forma abrupta en toda Galicia.O PSdeG-PSOE foi a forza máis votada en 83 localidades, por debaixo das 117 de abril (iso si, en 2016 foran 10). Mesmo así, o dato apuntala a súa fortaleza nas zonas urbanas, áreas metropolitanas e grandes vilas. Os socialistas gañan na maior parte dos concellos de comarcas como Ferrolterra, A Coruña, Costa da Morte, Caldas, O Morrazo, Ourense, a Montaña de Lugo, Vigo e o Baixo Miño, dominando nunha parte importante das localidades litorais.En Allariz o BNG foi a forza máis votadaO único concello no que non se impuxo ningunha das dúas grandes forzas foi Allariz, onde o BNG foi a forza máis votada. En Común non gañou en ningún concello, aínda que estivo preto de facelo en Cangas. Tampouco o fixera en abril e no 2016 fora a forza máis votada en dúas localidades.PPOs populares seguen a ser a forza hexemónica nunha parte importante do territorio, nomeadamente as zonas máis rurais das provincias de Lugo e Ourense, e tamén algunhas comarcas interiores da Coruña e Pontevedra. En Beariz, Quintela de Leirado e Avión o PP obtén os seus mellores resultados e mantense por riba do 70%. E en total son 57 as localidades nas que a formación supera o 50%.Pola contra, as áreas metropolitanas das cidades e, en xeral, as zonas urbanas, son os espazos nos que o partido de Núñez Feijóo fica máis abaixo. Ademais de Negueira de Muñiz (20,91%), os concellos nos que o PP acadou un peor resultado foron Cambre, O Grove, Vigo, Fene, A Illa de Arousa, Culleredo e Corcubión, todos por debaixo do 23%.PSdeG-PSOEOs socialistas obteñen os seus máximos en Pedrafita do Cebreiro, Calvos de Randín, Entrimo e Carballeda de Avia, feudos tradicionais no rural lucense e ourensán, pero o mapa amosa tamén a súa fortaleza na Costa da Morte, o norte da provincia de Lugo e os concellos que rodean a Vigo ou Ourense.En ComúnEn Común segue a ter as súas prazas máis fortes nas cidades e concellos de áreas metropolitanas, sobre todo en comarcas como O Morrazo ou Vigo. Supera o 20% en Cangas e O Grove e está preto de facelo en Moaña, Redondela, Ponteareas, Vigo, O Porriño, A Pobra do Caramiñal, Fene e Mugardos.BNGO BNG mantén o seu poder en feudos como Allariz, Moeche e San Sadurniño, onde supera o 20%. Pero tamén se achegou a esa porcentaxe en Corcubión, Vilar de Santos, Baños de Molgas, Soutomaior, Rianxo e As Pontes, onde a formación experimentou un grande ascenso.VOXFinalmente, VOX tivo en Ribeira, Becerreá, Abadín e Carballeda de Valdeorras os seus mellores rexistros, entre o 12 e o 13%, como xa comentabamos nestoutra nova. Ademais, superou o 10% noutros 16 concellos, encabezados por Castro de Rei, Barro, Bergondo, Rábade, Ponte Caldelas, Meaño, Xinzo de Limia, Barbadás e O Barco de Valdeorras. En xeral, a formación de ultradereita mantivo un comportamento bastante homoxéneo en boa parte do país e só baixou do 5% en 33 concellos. O lugar onde obtivo un peor resultado foi O Incio (2,83%).Ciudadanos e Más PaísEntre os maiores derrotados da noite estiveron Ciudadanos e Más País. A formación laranxa, que obtivera un gran resultado en Galicia o 28 de abril perdeu máis da metade dos votos. Tan só superou o 10% en Xunqueira de Espadanedo e ficou no 6% en Ames, A Lama, Culleredo, Oleiros ou Sada.O partido de Íñigo Errejón, que se presentaba na Coruña e Pontevedra, obtivo os seus mellores datos en Cangas, Mondariz-Balneario, Ames e Culleredo, pero sen chegar ao 3% en ningunha localidade


Summary: De acordo coas primeiras informacións, Rusia respondería deste modo ao avance do exército ucraíno en Járkov, un territorio que se encontra moi perto do Donbás.

O Ministerio de Defensa Ruso anunciou no día de onte que tomará "medidas radicais" perante a "situación crítica que se está a vivir no Donbás". Segundo fontes gobernamentais rusas, ese conxunto de medidas incluirían novo material militar máis moderno e potente así como mísiles e demais munición máis avanzada que a que viñan utilizando até agora. De acordo coas primeiras informacións, Rusia respondería deste modo ao avance das forzas do exército ucraíno en Járkov, un territorio que se encontra moi perto do Donbás. A pesar disto, As Forzas Armadas de Ucraína afirmaron onte a través dun comunicado que o Exército ruso está a sufrir "danos significativos a diario" no medio das contraofensivas lanzadas polas forzas ucraínas en varias rexións do país, antes de agregar que durante as últimas 24 horas "morreron até 350 militares rusos en combate". Crônica desde o Donbass: Petrovsky: Neste bairro, a morte é uma visita assídua "O Exército ruso sofre perdas significativas de persoal cada día e tenta compensalas de distintas formas. A cúpula militar segue buscando quen quere loitar entre prisioneiros, especialmente en colonias da rexión de Tula", denunciou, antes de apuntar que as autoridades rusas "prometen aos convictos borrar o seu historial criminal a cambio de tres meses de servizo", aseguraron as Forzas Armadas Ucraínas. O Kremlin defende a ofensiva militar O Kremlin afirmou tamén onte que as garantías de seguridade que reclama Ucraína como paso previo á procura dunha solución negociada á guerra supoñen "unha ameaza" para a seguridade de Rusia, motivo polo que defendeu a necesidade de manter a ofensiva militar. "Ninguén oculta que teñen en mente que Ucraína se una á OTAN, iso segue aí", dixo o portavoz da Presidencia rusa, Dimitri Peskov. "Só este país [Ucraína] debería adoptar medidas que eliminen a ameaza a Rusia. Cantas persoas morreron en Ucraína desde o comezo da guerra con Rusia? Saben perfectamente ben cales deberían ser estas accións", remarcou Dimitri Peskov, despois de que a Presidencia ucraína publicase un documento con "recomendacións" que inclúen que "un grupo central de aliados adopte compromisos claros para apoiar as Forz [Esta información foi editada para eliminar a referencia 'forzas da OTAN' por ser incorrecta]


Summary: A Coruña será a sede do Campionato Paneuropeo de Fútbol Gaélico 2020. Únese así a Pontevedra, que entre o 17 e o 19 de xullo acollerá o Campionato de Europa de Fútbol Gaélico, facendo de Galiza a capital europea deste deporte, un dos que rexistra un maior crecemento en todo o país.

A Coruña será a sede do Campionato Paneuropeo de Fútbol Gaélico 2020. Así o anunciaron os Fillos de Breogán, entidade anfitrioa e organizadora da competición, que se desenvolverá desde o 17 de outubro de 2020. A cidade herculina toma o relevo de Viena -que recibiu o Paneuropeo en 2019- logo de impoñerse a outras candidaturas, como a da cidade neerlandesa de Maastrich. Únese así a Pontevedra, que entre o 17 e o 19 de xullo acollerá o Campionato de Europa de Fútbol Gaélico, facendo de Galiza a capital europea deste deporte, un dos que rexistra un maior crecemento en todo o país. Os Fillos de Breogán móstranse exultantes e afirman a Nós Diario que a organización de ambas competicións será "un grande impulso" para o deporte no país, porque supón "recibir o mesmo ano as dúas probas máis importantes a nivel europeo, converténdonos no epicentro de todo o gaélico, o que é un orgullo". Segundo explican, a Gaelic Games Europe -GEE, entidade análoga á UEFA no fútbol e responsábel última da decisión sobre o lugar de celebración do torneo- impón "moitos requisitos" aos lugares que aspiran á organización. "A GEE pedía sete campos e unha serie de condicionantes a nivel infraestruturas na cidade, como proximidade de aeroportos ou determinado número de prazas hoteleiras. Xa non porque vaia desprazarse moitísima xente, senón por facilitar a visita dos equipos de fóra", apostilan. "O máis importante para eles -engaden- era o tema das comunicacións e a dispoñibilidade de campos, e por sorte na Coruña contamos cos da Torre e os de San Pedro de Visma. Porén, aínda temos que perfilar como se repartirían as diferentes competicións neses campos, mais xa estamos falando co Concello". A "necesidade" de apoios institucionais A responsabilidade da organización do Campionato Paneuropeo de Fútbol Gaélico 2020 recae exclusivamente sobre os Fillos de Breogán, mais recoñecen a "necesidade" da colaboración institucional. Polo de agora xa falaron co Concello da Coruña para poder empregar os campos municipais, e anuncian que "non se descarta nada" no referente á procura de "apoios concretos", xa sexa "en forma de patrocinio ou de subvención". Tamén contarán neste reto coa colaboración da Asociación Galega de Fútbol Gaélico -o organismo regulador do fútbol gaélico na Galiza-, que "brindará o seu apoio a nivel loxístico e achegando voluntarios". A experiencia do Campionato Ibérico, fundamental Os Fillos de Breogán recoñecen que para ser escollidos pola Gaelic Games Europe como organizadores do Paneuropeo resultou fundamental a exitosa experiencia do Campionato Ibérico de Fútbol Gaélico que se disputou na Coruña en 2018 . "Foi importante porque equipos de Valencia, Madrid ou Barcelona apoiaron a nosa candidatura, chegando a dicir que foi o Campionato Ibérico mellor organizado de todos", apuntan. "Esa experiencia previa fai que esteamos bastante tranquilos, xa sabemos de que vai o tema a nivel organizativo, aínda que esta sexa unha competición moito máis grande. Estamos convencidos de que todo sairá ben", conclúen.


Unha manifestación percorreu esta cuarta feira varias rúas do centro de Lugo contra o borrador da Ordenanza de Convivencia e Seguridade Cidadá do goberno local. Varios centos tomaron parte na marcha, convocada pola plataforma Lugo Sen Mordazas, creada en maio deste ano. A plataforma considera que dita ordenanza, que o Goberno local quere aprobar co apoio do PP e Ciudadanos, discrimina e criminaliza os colectivos da cidade con maior risco de exclusión. "Desobece a ordenanza mordaza", "Volta á ditadura coa coalición da incultura", "Por unha cidade viva e inclusiva"... eran algunhas daqs palabras de orde que presidían faixas e cartaces, recollendo o sentir dunha parte da poboación lucense fronte a esta ordenanza. O borrador tipifica unha serie de condutas, que liga coa súa correspondente sanción. As leves, con até 750 euros, as graves con até 1.500, e as moi graves con até 3.000 euros. Tocar na rúa, pedir esmola, sacar cadeiras á rúa, durmir nun banco ou "alterar a pacífica convivencia con escándalos, rifas, tumultos, ou proferindo palabras groseiras" suporían unha sanción de 750 euros. As faltas castigadas con até 1.500 euros inclúen pegar carteis, recoller sinaturas ou colocar mesas de información nas rúas sen a expresa autorización do Concello, manter relacións sexuais nun vehículo, ofrecer relacións sexuais na vía pública, vender produtos na rúa ou actuar como "gorrilla". Entre as graves atópanse o acoso entre menores, negarse a ser cacheada ou cacheado pola policía ou exercer a prostitución nunha vivenda. Na súa presentación Lugo Sen Mordazas cualificou a ordenanza "mordaza" de "discriminatoria, clasista, racista e machista", sinalando que criminaliza os sectores da poboación máis excluídos socialmente. O propio Colexio Oficial de Traballo Social de Galiza, tras analizar o borrador, anunciou nun comunicado a súa preocupación ao detectar nalgúns artigos "un fondo de aporofobia", que "afonda nos prexuízos".


Summary: A concesionaria da AP-9 informa os seus accionistas do seu litixio contra o Estado para poder subir máis as portaxes e dunha nova redución de gastos de persoal Fomento anuncia novos cortes de carrís polas obras de Rande inauguradas por Rajoy e Feijóo hai mes e medio A AP-9 afronta demandas que suman máis de 100 millóns por non pagar o IBI aos concellos

Fomento anuncia novos cortes de carrís polas obras de Rande inauguradas por Rajoy e Feijóo hai mes e medio A AP-9 afronta demandas que suman máis de 100 millóns por non pagar o IBI aos concellos O negocio da AP-9 segue a xerar beneficios sen sobresaltos e a súa concesionaria, Audasa, continúa a levar o Estado aos tribunais para poder cobrar aínda máis. Autopistas del Atlántico Concesionaria Española vén de rexistrar na CNMV as súas contas do pasado ano e, aínda que inclúen varios laios e unha lixeirísima redución das ganancias, os números indican unha boa marcha malia ás obras de ampliación. A compañía volveu superar os 40 millóns de euros de beneficio neto por terceiro ano consecutivo e os seus ingresos por peaxes foron os maiores en media década tras volver rachar a barreira dos 140 millóns mentres os gastos de persoal volven experimentar unha redución. Na documentación achegada para informar os accionistas Audasa láiase de que o incremento de case un 4% no tráfico con relación ao ano anterior -unha media de 20.803 vehículos diarios- non se corresponde coa evolución os ingresos, que avanzaron un 1,5% porque en 2017 non puido legalmente subir os prezos. Así e todo, e malia ás operacións financeiras derivadas das obras en Rande e Santiago os cadros reflicten uns beneficios despois de impostos moi semellantes aos do ano anterior: Audasa gañou 44,01 millóns de euros, apenas un millón menos que en 2016. A totalidade deste importe será repartido entre os accionistas como dividendos. As queixas e pleitos xudiciais de Audasa chegan nun contexto no que a súa actividade ordinaria está caracterizada por unha redución de gastos de persoal -as cabinas automáticas de peaxe xa absorben un 30% do tráfico- ata os 9,5 millóns de euros tras prescindir doutras dúas persoas ata quedar en 153 homes e 94 mulleres. Mentres esta partida se reduce a facturación nas cabinas aumenta dende os 138,6 millóns de euros ingresados en 2016 ata os 140,8 millóns en peaxes do 2017, o que dá lugar a unha media diaria de 385.000 euros cobrados mesmo antes das novas subas de tarifas. Audasa, que non recadaba máis de 140 millóns nun ano dende 2011, mantén a previsión de ingresar uns 9.541 millóns de euros ata o remate da concesión, o 18 de agosto de 2048 Despois do ano no que o Goberno de España e o PP seguiron a impedir que as competencias sobre a AP-9 sexan transferidas á Xunta e no mesmo exercicio no que o Ministerio de Fomento recoñeceu que a compañía se beneficiou durante anos dun "enriquecemento inxusto" coa liberación de peaxes de Rande e A Barcala, Audasa explica como prevé tentar cobrar máis. Ese recoñecemento por parte do Goberno central chegou a través do decreto no que Fomento asume en exclusiva o pagamento desas compensacións por descontos na peaxe -ata agora a Xunta pagaba a metade-. A empresa considera que o novo cálculo non está "xustificado" e provocou que a súa facturación fose 2 millóns de euros menor da que podería ser. Audasa levou o Ministerio de Fomento aos tribunais ao considerar que o novo cálculo por bonificacións de peaxes a prexudica e por non poder subir máis as peaxes tras a apertura da ampliación de Rande Neste sentido, Audasa resalta que xa puxo interpuxo un recurso contencioso-administrativo contra o Goberno de España para recibir máis diñeiro por este concepto, pero ese litixio non é o único. Tampouco está de acordo con poder aplicar neste 2018 só un 1,91% de incremento de peaxes segundo o establecido na revisión de tarifas xa vixente. A Administración, lamenta, "non tivo en consideración" que a empresa pediu "un incremento extraordinario adicional do 1%" para comezar xa a compensar o investimento nas obras da ponte de Rande, segundo o fixado por Real Decreto no ano 2013. Por iso o pasado 22 de febreiro interpuxo un novo recurso, explica nun documento no que obvia que a ampliación foi inaugurada sen estar rematada por completo. Así e todo, e mentres segue a pairar sobre a compañía a posibilidade de ser vendida, a concesionaria da AP-9 non teme grandes sobresaltos no seu negocio. "A sociedade veu marchando ao paso da evolución galega", sinala a memoria anexa ás súas contas anuais, e "tendo en conta o afianzamento no uso da nosa autoestrada e as melloras de xestión que se viñeron facendo", as "expectativas de crecemento resultan positivas no curto prazo" e "esperamos seguir mantendo crecementos sostibles da nosa actividade, semellantes aos que se produciron historicamente".


Summary: O Tribunal Superior de Xustiza de Catalunya fecha a instrución e pide á Fiscalía que presente no prazo de 10 días o escrito de acusación contra a presidenta do Parlament.

O maxistrado do Tribunal Superior de Xustiza de Catalunya (TSXC) Jordi Seguí solicitou á Fiscalía que se pronuncie sobre a apertura de xuízo oral contra a presidenta do Parlamento de Catalunya, Laura Borràs, pola causa aberta contra ela pola xestión á fronte da Institución das Letras Catalanes (ILC) entre 2013 e 2017. Seguí finalizou a instrución no mes de marzo, mais pouco despois tivo que parar a apertura de xuízo oral porque recoñeceu, a pedimento da defensa de Borràs, que se vulnerou o dereito da defensa, xa que non tivera todo o tempo para estudar a documentación. Nos últimos meses levou a cabo novas investigacións, incluída a declaración de máis testemuñas sobre os supostos contratos irregulares dos que se lle acusa. Agora, o xuíz fechou a instrución do caso e dá dez días ao Ministerio Público para presentar escrito de acusación na causa que acelerar a saída da do Parlament da súa presidenta e líder de Junts per Catalunya. Laura Borràs: "A prisión é a ameaza coa que tentan disuadirnos" Borràs é investigada pola presunta adxudicación irregular a un amigo, Isaías Ferreiro, de 18 contratos por valor de 259.863 euros, o que podería constituír un delito de prevaricación e un de malversación de fondos, entre outros. Proceso xudicial A instrución do caso iniciouna un xuíz de Barcelona, pero pasou ao Tribunal Supremo español, cando Borràs foi elixida deputada no Congreso. Alí negouse a declarar. Despois, caso pasou ao TSXC, cando Borràs saíu elixida presidenta do Parlament. A causa está aberta polos delitos de prevaricación, fraude administrativa, falsificación de documento mercantil e malversación de fondos públicos. Calcúlase que os sete contratos adxudicados de forma sospeitosa suman uns 132.000 euros. Entre marzo de 2013 e febreiro de 2017, o ILC adxudicou 18 contratos menores sobre a súa web por un valor total de 330.000 euros. Segundo a instrución, Borràs interveu, "propoñendo a contracción, acordando a adxudicación, aprobando o gasto, certificando a execución do servizo, conformando a factura correspondente e autorizando finalmente o pago". Destes contratos, dous foron adxudicados a Isaías Ferreiro, por un importe total de 112.500 euros, e un a outro investigador, por 20.050 euros.


Summary: Após ser absolto en virtude dunha sentenza definitiva, o presidente da Mesa sentará de novo no banco d@s acusad@s por terlle recriminado ao que foi xuíz decano da Coruña o seu incumprimento da Lei de Normalización lingüística ao declarar que "no tengo ningún rubor en usar la ilegalidad del topónimo La Coruña". O demandante recorreu a primeira resolución

Após ir a xuízo e declararse a súa libre absolución, o presidente da Mesa, Carlos Callón, volverá sentar esta sexta feira no banco d@s acusad@s da Audiendia Provincial da Coruña. O seu denunciante, Antonio Fraga Mandián, que no momento dos feitos (ano 2008) era xuíz decano da Coruña, presentou un recurso contra a sentenza definitiva, que non firme, ditada por este mesmo organismo. Malia o recurso que tamén presentou Callón para evitar que se repetira o xuízo, a vista segue adiante, polo que o presidente da Mesa considera que se están a acender dúas alarmas: unha para a situación da lingua e outra para a igualdade de tod@s perante a Xustiza. Aliás, entende que se coloca en primeiro plano a "grave" apariencia de que é posíbel "forzar corporativamente" os procedementos xudiciais "para sancionar a quen non fixo outra cousa que realizar declaracións en defensa da lei". E é que a primeira vez que sentou no banco d@s acusad@s pedían para el 13.500 euros e as costas do xuízo, onde compareceu como imputado por un delito de inxurias após terlle recriminado a Fraga Mandián o seu incumprimento da Lei de Normalización lingüística ao declarar que "no tengo ningún rubor en usar la ilegalidad del topónimo La Coruña". Na Mesa insisten en que se trata de máis un xuízo "cara á criminalización das opinións e da lexítima defensa do noso idioma" e teñen convocada unha concentración ás portas da Audiencia provincial á hora en que está fixada a vista, as 10 da mañá. Que Alonso Montero vaia ao xuízo "para coñecer a verdadeira situación do galego" Nunha recente entrevista, o presidente da Real Academia Galega, Xesús Alonso Montero, declarouse "defensor moi táctico" da nosa lingua afirmando que "chego a un sitio e con frecuencia non falo en galego". Asegurou que este idioma "vai perdendo falantes mais vai gañando escribentes" pois, segundo el, "practicamente todas as persoas que teñen menos de 43 anos fixeron o bacharelato ou a ESO en galego, leron poemas de Rosalía e de Manuel Antonio que eu non lera aos 14 anos e rematei sendo catedrático de Literatura". Diante destas declaracións, Carlos Callón convidouno a asistir ao seu xuízo "para coñecer a verdadeira situación do galego". O convite fíxoo estensíbel para Valentín García, secretario xeral de Política Lingüística.


Summary: Por volta do 70% dos traballadores da factoría aprobaron en referendo a proposta da empresa. Nas auxiliares, porén, gañou o 'non'.

As cubas de Alcoa pararán dous anos e a factoría de San Cibrao non producirá aluminio durante ese período. A proposta da empresa contou co apoio en referendo dos traballadores e traballadoras da factoría de San Cibrao, case un 70% do cadro do persoal dixo si á oferta da multinacional. Do censo de 1.063 traballadores votaron 808 (76%), con 563 votos a favor do acordo (69,6% do total), 196 en contra (24,2%), 40 en branco (4,9%) e 9 nulos (1,1%). Tamén organizaron votacións os traballadores e traballadoras das auxiliares, cunha baixa participación: 180 traballadores dos que 54 votaban a favor (30%), 105 en contra (58%) e 21 en branco (11%). O rexeitamento en contratas non afectaría o resultado global, cunha maioría do si. Un posicionamento maioritario a favor da proposta de Alcoa supón tamén a desconvocatoria da folga que mantén o persoal desde hai semanas, xa que a volta á paz social é unha das propostas da multinacional. Xunto a ela está a de manter os salarios durante a parada da electrólise e asinar un novo convenio con subas salariais de 2% desde 2020 e cinco anos de vixencia, ademais de contratar a parte do persoal que presta servizo a través das empresas de traballo temporal. Ademais dos compromisos laborais, no acordo tamén está en xogo un investimento de 103 millóns de dólares (máis de 90 millóns de euros) para "a viabilidade futura e crecemento da planta", incluído o reinicio das cubas de electrólise en 2024. Alcoa xa avanzou a semana pasada que esta sería a súa última oferta. Non desvelou cal sería a alternativa no caso de non recibir o apoio maioritario do cadro de persoal, aínda que a opción da venda a un terceiro non está totalmente descartada. Segundo indicou a compañía, manter activa a planta de San Cibrao suponlle unhas perdas millonarias que fan dificilmente viábel a súa continuidade.


Summary: Medio milleiro de militantes protagonizaron, este sábado, a conferencia nacional da UPG. "Queremos contribuír para construír un BNG sólido, referente social da rebeldía e da aposta pola soberanía", afirmou o seu secretario xeral Néstor Rego ao termo do encontro.

Apenas 10 minutos após a conclusión da conferencia nacional, Sermos Galiza mantivo unha breve conversa co secretario xeral da UPG. -Que conclusións se tiran desta conferencia política convocada pola UPG?Estamos nun momento político complexo, cunha crise económica e social crecente, mais tamén cunha crise do sistema político español e un cuestionamento das institucións políticas e da actuación do PP no goberno. Nesta conxuntura política complexa, valoramos que é imprescindíbel un BNG forte e con capacidade operativa na medida en que é a forza que se viu enfrontando decididamente ás políticas antisociais que padecemos e continúa a facelo. Na UPG queremos contribuír para ese obxectivo dun BNG sólido, referente social dunha posición clara de rebeldía, que aposta decididamente pola soberanía como fórmula de garantir unha saída social e xusta da crise. -Como se insire a conferencia no debate que se está a desenvolver no BNG?O BNG abriu un proceso de reflexión co obxectivo de corrixir deficiencias e erros, mais conta tamén con moitos valores e moitas potencialidades. Achamos que ese proceso está a ser moi positivo e nós, unha vez que finalizou a primeira fase do debate, queriamos contrastar a opinión da militancia a respecto dalgunhas cuestións que centraron o proceso de reflexión no BNG e, dese modo, podermos facer tamén o noso contributo, como xa fixeron outros colectivos e persoas. -Que cuestións destacaría do documento aprobado? Para alén de concordar coa liña política aprobada na XIII asemblea nacional do BNG e de ratificar a nosa aposta na unidade do nacionalismo, consideramos que a chave está en que toda a militancia nacionalista tome consciencia de que estamos nun novo tempo político que precisa novas maneiras de actuar con máis radicalidade, desembarazándose dos formalismos do traballo institucional e dándolle máis forza á intervención social. Apostamos tamén por corrixir funcionamentos viciados para garantir un BNG aberto, plural, inclusivo e integrador sobre a base do frontismo e da cultura do diálogo e do consenso. Cremos que nesa liña está a maioría da militancia nacionalista. -Como se materializa esa proposta de unidade do nacionalismo? Entendemos que a unidade ten que se construír sobre bases sólidas, sobre coincidencias existentes, e debe partir da converxencia naquelas reclamacións en que existiren puntos en común. Cómpre comezarmos desde abaixo, e nós entendemos que a mellor maneira de lograla é un BNG forte, na medida en que continúa a ser a máis sólida das organizacións do campo do nacionalismo. Pensamos que un bo ámbito en que é posíbel practicar a unidade de acción é a construción dun amplo movemento social e político que reclame a soberanía nacional e a capacidade de Galiza de decidir libremente o seu futuro.


Summary: En 1931 Castelao denunciaba nas Cortes republicanas a "doma e castración" á que os Reis Católicos someteron a Galiza na baixa Idade Media. Hoxe, case 90 anos despois, da Costa da Morte aos Ancares sucédense feiras, mercados, eventos e recreacións que, consciente ou inconscientemente, continúan a perpetuar esa visión oficialista e centralista da nosa historia, confirmando unha vez máis a veracidade daquela vella cita atribuída a Orwell de que "a historia escríbena os vencedores". Eis un extracto da información publicada no número 356 do semanario Sermos Galiza en papel.

Haberá quen diga que na Coruña do século XV non se podía gozar da bebida estrela de Cuba, unha nación que nacería máis de cinco séculos despois; que os dinosauros levaban extintos 65 millóns de anos ou que era imposíbel mercar dagas co escudo do III Reich. Erro. Ou cando menos esa é a impresión que pode levar calquera visitante da maioría das decenas de feiras medievais e históricas que se multiplican pola xeografía galega coma cogomelos no outono. As máis importantes son as que contan coa distinción de Festa de Interese Turístico de Galiza, como as de Baiona, Betanzos, Mondoñedo, Pontevedra, Ribadavia e Vigo. Esta última, A Reconquista, vén de ser incluída no selecto club das de Interese Turístico Nacional. Pero, son estes recoñecementos garantía de calidade e rigor? O doutor en Filoloxía Románica Francisco Rodríguez considera que "en absoluto". "Máis ben son unha especie de pastiche cinematográfico fundamentado na idea estándar e oficial da historia de España que, no caso galego, supón unha ocultación brutal, empezando polo uso da lingua. Pensar nunha Galiza medieval falando castelán... Iso non ten nada que ver coa historia", engade. Anselmo López Carreira, un dos medievalistas galegos máis prestixiosos, apunta que ese selo debería estar vinculado a un "mínimo rigor". "Que haxa de comer hamburguesas non é tan importante, hai cousas máis graves. Por exemplo, xa sabemos que a Reconquista foi unha festa da reacción da ultradereita do momento, sen ningún tipo de carga progresista... Tal vez se poidan conmemorar outras cousas máis modernizadoras", sinala. Os poderes públicos, responsábeis Existen dúas formas de organización desta clase de eventos. Por un lado, o Concello, en colaboración con outros entes públicos superiores e colectivos culturais, veciñais e de comerciantes, encárgase de todo. A outra é que lle encomenden ese proceso a unha empresa privada sacando a concurso público a preparación da festa. Este último sistema, por ser o máis rápido e sinxelo (que non o máis barato) é, con moito, o máis habitual. E aí comezan os problemas. [Podes ler a información íntegra no número 356 do semanario en papel Sermos Galiza, á venda na loxa e nos quiosques]


Summary: A estudante de secundaria e veciña do lugar María Teijido encargarase de coordinar os contidos que repasan o pasado, amosan o presente e escreben o futuro nesta parroquia chairega.

O proxecto literario e audiovisual Os Vilares, lareira de soños, que impulsaron Pastora Veres (libro) e Cibrán Tenreiro (documentario), é xa unha comunidade virtual desde a cal se puxará non só para dar a coñecer a vida e obra de Díaz Castro, a quen este ano vai dedicado o Día das Letras, senón tamén para amosar os recunchos da parroquia chairega, orfa até o de agora de calquera espazo onde se promocionar. Novas, imaxes, festas, persoas, paisaxes, pasado, presente... a historia da comarca da Terra Chá que tantas veces Díaz Castro fixo poesía ábrese agora camiño na rede cun espazo dedicado a quen visite esta parroquia virtual, que poderá participar directamente na achega de ideas para a confección de novos proxectos. E a parroquia ten xa gobernanta: da súa xestión ocuparase María Teijido, veciña do lugar dos Ramos e estudante de secundaria en Guitiriz, quen coordenará o funcionamento da web e procurará a implicación da xente moza para escreber o futuro dos Vilares.


Summary: Irene Rigau, Artur Mas e Joana Ortega (ex-vicepresidenta) están citados no Tribunal Superior de Xustiza de Catalunya por facilitar a realización da consulta malia estar suspendida polo Tribunal Constitucional.

Irene Rigau, ex-conselleira de Ensino, é a primeira dos tres altos cargos imputados polo referendo catalán do 9 de novembro de 2014, consulta na que tomaron parte máis de dous millóns de persoas malia estar prohibida polo Tribunal Constitucional. Joana Ortega (ex-vicepresidenta) e Artur Mas son os outros imputados. Varios centos de persoas apoiaron Irene Rigau na súa chegada ao TSXC, entre ellas membrios do goberno catalán en funcións, e rostros coñecidos de Junts pel Si e da CUP. Entre as persoas concentradas estaba Lluis Ravell, de Catalunya si que es Pot, a coligazón electoral da que fixo parte Podemos e IU. "Teño a conciencia tranquila. Cumprín o mandato do Parlament de Catalunya", dixo Rigau.


Summary: O Ministerio de Educación establecera que todas as comunidades autónomas debían realizar os exames antes do 10 de xullo. Xunta e CiUG, na que están representadas as tres universidades galegas, decidiron aproveitar ao máximo o límite fixado para a realización das probas

Xa hai data para a Selectividade. Segundo puido confirmar Praza.gal, Xunta e Comisión Interuniversitaria de Galicia (CiUG), na que están representadas as tres universidades galegas, decidiron que as probas de acceso á universidade se realicen do 7 ao 9 de xullo, aproveitando ao máximo o límite fixado polo Ministerio de Educación, que estableceu que todas as comunidades autónomas debían realizar os exames antes do 10 de xullo. Os resultados deben darse a coñecer antes do 17 de xullo.Anteriormente a data límite estaba fixada no 19 de xuño (e en Galicia ían ser do 12 ao 14 dese mes), pero a suspensión das clases motivada pola epidemia de coronavirus obrigou a adiala a pasada semana. De momento perdéronse xa tres semanas de clase (contando con esta) e aínda non se sabe o momento en que o alumnado poderá regresar ás aulas presenciais. O pasado xoves a Ministra de Educación, Isabel Celaá, sinalou que a volta ás clases se produciría "en maio ou a comezos de xuño", pero que a decisión definitiva se adoptaría despois de Semana Santa, atendendo á situación existente nese momento.As probas deberán dar a escoller máis preguntas, para asegurar que o alumnado é examinado de temas que traballou na aula, e co obxectivo de garantir a equidade entre todos os e as estudantes. Polo demais, os exames manterán o modelo previsto, co mesmo tipo de probas e a mesma duración.A segunda convocatoria, que antes tiña como data límite o 10 de xullo (que dende a semana pasada quedou fixada no 10 de setembro), aínda non ten unha data definitiva para a súa celebración.A celebración da Selectividade en xullo xa fora apuntada como a opción máis probable por Celso Rodríguez, representante da USC na CiUG. Celso Rodríguez apuntaba en conversa con Praza.gal que "coas medidas xa adoptadas imos perder tres semanas de curso, o que non quere dicir que se perdan completamente, porque o alumnado estará estudando nas súas casas".Recomendacións para o estudantado: "Que estean animados, que estean tranquilos, que aproveiten agora que teñen algo máis de tempo para estudar"Asi mesmo, restaba importancia ao adiamento das probas, destacando que o importante era que se celebrasen, e mellor en xullo, que en agosto ou setembro. "Gustaríame que se fixesen canto antes, sobre todo, para que os alumnos non teñan que estar tanto tempo coa incerteza e a tensión", dicía, engadindo que "calquera cousa é mellor que suspender a Selectividade. Ese sería o peor escenario posible, porque rompería o acceso á universidade con equidade e a igualdade de oportunidades entre o alumnado de todos os tipos de centro".Rodríguez facía tamén unha recomendación aos alumnos e alumnas afectados por esta situación: "Que estean animados, que estean tranquilos, que aproveiten agora que teñen algo máis de tempo para estudar"


Summary: Este venres pola tarde o proxecto Espazo de creación celebrará unha asemblea no Instituto Galego da Información, en Santiago, para informar dos avances dunha iniciativa xurdida na Asociación Galega de Deseñadores. Quérese acadar a cesión de longa duración dun edificio en boas condicións estructurais

"Buscamos un espazo. Un espazo para un proxecto. Un proxecto que busca mellorar o sector da creación contemporánea en Galicia". Así se presenta Espazo de creación, un proxecto que xurdiu no seo da DAG (Asociación Galega de Deseñadores) no outono do 2011 e que está a ser desenvolvido por un grupo de profesionais independentes "que buscamos traballar pola mellora do noso sector e que cremos na arte e na cultura como motor social". Diríxese a todos aqueles que desenvolven unha actividade creativa, social, artística ou cultural Diríxese a todos aqueles que desenvolven unha actividade creativa, social, artística ou cultural: artes plásticas, deseño, artesanía, artes vivas (teatro, danza, performance...), arquitectura, ilustración, cociña, letras, música, xestores culturais, empresas sociais, audiovisual... E busca loitar contra a escasa valoración e coñecemento social das súas profesións e a excesiva dependencia das administracións públicas. E aproveitando fortalezas coma o feito de estar "acostumados a estar dispersos e á mobilidade", a súa capacidade para traballar de xeito colaborativo e a actual revisión dos modelos de produción. Quérese acadar a cesión de longa duración dun edificio en boas condicións estructurais e de instalacións O obxectivo é autoxestionar de forma independente un proxecto de apoio á creación contemporánea en toda a súa cadea de formación, produción, difusión e debate. E tamén "crear redes" entre os profesionais das distintas disciplinas, entre os profesionais e a sociedade civil, entre os profesionais e o tecido empresarial e entre as asociacións de profesionais. Para iso quérese acadar a cesión de longa duración dun edificio en boas condicións estructurais e de instalacións para entre outras cousas deseñar un programa de formación "non formal" sobre temáticas relacionadas coa creación contemporánea que atenda as inquedanzas do sector. Tamén se queren alugar espazos de traballo para profesionais, asociacións e colectivos do sector para desenvolver a súa actividade diaria e propiciar sinerxias. Todo nun proxecto de xestión horizontal e sen ánimo de lucro. Tamén se queren alugar espazos de traballo para profesionais Este venres 16 ás sete da tarde celebrarase no Instituto Galego da Información, en Santiago de Compostela, unha asamblea que servirá para informar da situación actual do proxecto e definir comisións de traballo para que se poida unir quen queira.


Summary: O pasado 21 de marzo instalouse unha exposición con varios poemas realizados por alumnado de 4º de ESO. A denuncia dalgúns mestres ante a Consellería de Educación fixo que a Dirección do centro decidise retirar a mostra

O pasado mes de febreiro o alumnado de 4º de ESO do IES Punta Candieira de Cedeira participaron nun obradoiro de poesía impartido por Carlos Negro, co que aprenderon diversas técnicas e fórmulas expresivas e que lles ensinou que un poema é "unha onza de chocolate, algo pequeno, escuro e o máis doce do mundo", en palabras de Kirmen Uribe. Co aprendido no obradoiro alumnos e alumnas escribiron un feixe de poemas, utilizando nomeadamente a fórmula da repetición. Algúns mestres denunciaron ante a Consellería de Educación a existencia dun poema no que aparecía o verso "Odio España"Semanas despois, co gallo do Día Internacional da Poesía, celebrado o 21 de marzo, a Biblioteca Escolar Punta Candieira decidiu colocar os poemas por todo o centro de ensino; polas paredes, nas escaleiras, nas columnas, polo teito... espallando a poesía polo instituto.Non houbo ningún problema ata que uns días despois algúns mestres denunciaron ante a Consellería de Educación a existencia dun poema no que aparecía o verso "Odio España". "Odio que non me deixen facer as cousas. Odio todo o que empece por 'odio que'. Odio os postureos das redes sociais. Odio aos fachas. Odio ter fame. Odio os críticos. Odio perder o tempo. Odio a sociedade na que vivimos. Odio a tauromaquia. Odio que se me meta o rímel nos ollos. Odio a xente hipócrita. Odio España. Odio que me obriguen a comer. Odio a fantasía pintada de rosa..." é o inicio completo do poema denunciado. Días despois a Dirección do IES Punta Candieira decidía retirar exposiciónA Consellería puxo a situación en coñecemento da Inspección, sinalando a existencia "dun texto que fomenta o sentimento de odio, algo que non ten cabida nun centro educativo". Días despois a Dirección do IES Punta Candieira decidía retirar a exposición.Dende a Biblioteca Escolar Punta Candieira denúnciase "censura" e "prohibición" e critícase "a delación e a covardía en forma de denuncia por parte de membros anónimos do claustro, sen argumentos e sen dar réplica á argumentación". Ademais, acúsase á Consellería de Educación de dar a orde de retirar a exposición, algo que o departamento autonómico nega, indicando que só puxo o tema en coñecemento de Inspección.A Biblioteca Escolar denuncia "censura" e "prohibición" e reclama a protección do dereito á expresión do alumnado"O equipo responsable da biblioteca escolar defende que "a creación literaria forma parte do sentir cultural dos pobos e debe ser protexida polo dereito á liberdade de expresión" e que "as autoridades académicas deben velar polo dereito de expresión dos alumnos, e de todos os seus administrados, segundo contemplan as leis educativas e tamén a propia Constitución".


Summary: Os servizos de emerxencia atoparon a segunda vítima mortal baixo os cascallos tras horas de complexos traballos. Na mañá deste xoves a cifra de persoas feridas ascendía a 37 e seis delas seguían hospitalizadas, pero sen perigo para a súa vida. VÍDEO | A 'zona cero' do estoupido, dende o aire INTERACTIVO | Paramos, antes e despois do estoupido

INTERACTIVO | Paramos, antes e despois do estoupidoA noite do 23 ao 24 de maio foi longa na parroquia tudense de Paramos. Alí non houbo descanso en toda a madrugada malia ás limitacións impostas para evitar que os equipos de rescate corresen riscos na contorna onde, contra as catro e media da tarde do mércores, estoupaba un almacén pirotécnico que segundo o Concello operaba de maneira "clandestina" e cuxa deflagración matou cando menos dúas persoas, a segunda delas atopada entre os entullos na mañá do xoves. Contra o mediodía do xoves aínda se seguían a buscar posibles vítimas entre os entullos, actuación sinalada polo 112 como prioritaria toda vez que as 37 persoas feridas, seis das cales seguían hospitalizadas, están xa fóra de perigo vital.Mentres continúan a esclarecerse as circunstancias do acontecido, así como as razóns de que o material pirotécnico estivese almacenado nunha vivenda sen ningunha autorización para facelo, a Xunta anunciaba a través do presidente, Alberto Núñez Feijóo, un acordo coa delegación do Goberno de España en Galicia para que todas as pirotecnias do país sexan revisadas. O Consello do Goberno galego confirmou tamén que a veciñanza afectada terá axudas autonómicas similares ás habilitadas tras a vaga de incendios forestais de outubro, que se activarán nos casos en que os seguros sexan insuficientes.Na mañá do xoves o balance de persoas feridas ascendía a 37 e seis seguían hospitalizadasNo operativo de emerxencias despregado na zona do sinistro interviñeron 300 persoas e nel participaron tres helicópteros de loita contra os incendios forestais para extinguir os incendios provocados, detalla a Xunta. No dispositivo participaron, ademais da Xunta e do propio Concello de Tui, os efectivos de bombeiros dependentes da Deputación de Pontevedra, os primeiros en chegar ao lugar do estoupido, así como servizos de emerxencia portugueses desprazados desde a veciña Valença, para os que o Goberno galego evidenciou o seu agradecemento.A veciñanza afectada terá axudas autonómicas similares ás habilitadas tras a vaga de incendios forestais de outubro se os seguros son insuficientesAínda que o presidente da Xunta desbota polo momento facer unha valoración global dos danos materiais, si evidencia que hai "un número importante de vivendas absolutamente destrozadas". Sobre a orixe da explosión nun almacén sen permiso, Feijóo avanzou que o Goberno central, do que dependen as autorizacións industriais das pirotecnias, inspeccionará todas as instaladas en Galicia. "O mundo pirotecnia está sometido a unha normativa moi estrita", dixo, para engadir que "ningunha autoridade pode garantir que o 100% das persoas se salte a lei" e que "nalgúns casos unha minoría minoritaria" así o fai.En materia urbanística, o presidente derivou as responsabilidades cara aos concellos e, segundo dixo, a Xunta non recibiu ningunha denuncia sobre a instalación que estourou en Tui. Nesa liña, Feijóo pediu a colaboración da cidadanía para que denuncie se ten coñecemento dalgunha instalación similar irregular. O obxectivo, dixo, é "tentar que isto non volva suceder".


Summary: Foi apresada xunto con outra persoa en Levante. Pertencen ao Frente Atlético sección Levante.

A policía deu conta esta segunda feira de dúas novas detencións vencelladas co asasinato de Francisco Romero Taboada, Jimmy. Trátase de dous homes que foron arrestados en Valencia. Pertencen ao Frente Atlético, sección Levante. Sobre un deles pesa a acusación de asesinato ou homicidio. Segundo informaron fontes policiais á axencia de noticias Europa Press tería sido 'autor material' do crime cometido en Madrid o 30 de novembro. Con estas detencións suman xa 82 as persoas prendidas no seo da Operación Neptuno. A maior parte delas integrantes do Frente Atlético e dos Riazor Blues.


Summary: Barcos de guerra estadounidenses agardan nas costas chipriotas a orde para atacar edificios militares sirios. The Washington Post di que o ataque se podería producir esta quinta feira

Francia, Reino Unido e os EUA alíñanse para lanzar a ofensiva militar contra Siria. Buques de guerra estadounidenses prepáranse para un inminente ataque nas costas chipriotas. Segundo publica o diario The Washington Post, o ataque podería perpetrarse esta quinta feira e desenvolveríase a través de misís de longo alcance dirixidos contra a infraestrutura militar siria. Rusia e os EUA manteñen unha xuntanza bilateral na Haia para abordar o conflito sirio A decisión da administración Obama --que aínda non foi feita pública de maneira oficial-- súmase á expresada polo primeiro ministro inglés, David Cameron, nos últimos días. O goberno británico debaterá na Cámara dos Comúns esta quinta feira se intervén no conflito sirio e que medidas adoptar. Neste senso, sinalou Cameron, "calquera acción que adoptemos ou que outros adopten" --en relación aos EUA-- "tería que ser legal e proporcional". Porén, o Consello de Seguridade das Nacións Unidas --órgano político que debe dar luz verde a calquera intervención militar internacional-- non apoiará a ofensiva, pois Rusia e China --membros permanentes-- manteñen o seu veto. Con consenso ou sen el, os "aliados" xa están a deseñar as súas estratexias militares e semellan decididos a iniciaren un ataque nos vindeiros días. "Franza castigará os que gasearon inocentes". O último en pronunciarse ao respeito foi o presidente francés François Hollande. O mandatario anunciou que o seu goberno "intensificará a axuda aos opositores" e enviará apoio armamentístico e económico aos grupos rebeldes. Aliás, non descarta tomar parte na intervención militar deseñada polos EUA e sobre a que o Consello político da NATO podería pronunciarse esta cuarta feira.


Summary: A Fiscalía de Irlanda do Norte prevé levar a xuízo outros casos en que estiveron implicados membros das forzas de seguridade durante os 'Troubles',

Dous ex soldados británicos acusados pola Fiscalía de Irlanda do Norte de asasinar un dirixente do Exército Republicano Irlandés (IRA) en Belfast en 1972 foron absoltos por un tribunal da provincia británica. Os ex militares, de 72 e 70 anos e identificados só como "Señor A" e "Señor C", respectivamente, foran acusados do asasinato de Joe McCann, que tiña 24 anos cando foi tiroteado por membros dunha patrulla do Rexemento de Paracaidistas. A Fiscalía presentou os cargos en 2016 a partir dos testemuños ofrecidos polos propios sospeitosos en 2010 ao Equipo de Indagacións Históricas (HET), unha unidade creada en 2006 polo Servizo de Policía de Irlanda do Norte (PSNI) para investigar uns 2.000 asasinatos non resoltos do conflito. O xuíz instrutor, John O'Hara, determinou hoxe na súa sentenza que detectara irregularidades nese proceso de obtención de declaracións e decretou a absolución. Tras coñecer o veredicto, a filla de McCann, Aíne, afirmou que o Estado "fracasara" á hora de impartir xustiza para o seu pai "e para moitas outras familias" de vítimas das accións das forzas de seguridade durante o conflito. Exonerados en 1972 McCann era un destacado líder en Belfast do chamado IRA Oficial, a facción dominante ao comezo do Troubles. O dirixente foi tiroteado por unha patrulla do Exército británico en Joy Street, no centro de Belfast, mais a investigación do Royal Ulster Constabulary (RUC), un corpo policial formado entón case exclusivamente por protestantes e considerado sectario, decidiu exonerar os militares. Malia o revés, a Fiscalía prevé levar a xuízo outros casos en que estiveron implicados membros das forzas de seguridade, como o asasinato de 14 manifestantes a mans do Exército británico en 1972 en Derry, no chamando "Domingo Sanguento".


Summary: Alfonso Rueda insiste en que non aceptará "vetos" dos sindicatos, que piden de novo a marcha do director xeral de Función Pública das conversas e a mediación do Consello Galego de Relacións Laborais. Os "escasos avances" na negociación quedaron en nada tras racharse o diálogo.

O persoal da Administración da Xustiza en Galicia comezou este luns a súa terceira semana de folga indefinida e suma o seu 14º día efectivo de paro con máis de 7.000 xuízos suspendidos desde que comezara a mobilización o pasado 7 de febreiro e coa perda en salarios de arredor de 1 millón de euros para os traballadores que secundan a protesta. Logo dunha importante manifestación o pasado sábado -arredor de 2.000 persoas sobre un persoal atinxido de 2.700- na que os funcionarios advertiron á Xunta de que non darán "nin un paso atrás", o conflito continúa encallado. As posturas na negociación agora rachada, malia pequenos avances, seguen moi afastadas. E a cada declaración do vicepresidente da Xunta, Alfonso Rueda, o comité de folga aumenta a súa firmeza. Vén de insistir en acusar os sindicatos de tomar como "reféns" os cidadáns e en que non vai mudar a súa oferta. Tampouco quere oír falar a Xunta de cambiar os interlocutores, logo de que os representantes dos traballadores reclamasen a marcha de José María Barreiro, director xeral da Función Pública. "Os ánimos están espectaculares, temos as pilas cargadas e ganas de seguir loitando", advirte o comité de folga "Logo da manifestación, os ánimos están espectaculares, temos as pilas cargadas e ganas de seguir loitando", explican desde o comité de folga que, no entanto, volve criticar a Rueda. "Demostra ignorancia, prepotencia ou algún problema de oído porque insiste en que a Xunta vai manter os mesmos interlocutores cando xa dixemos a pasada semana que non imos sentar máis con Barreiro; dá a impresión de que queren que o conflito continúe", advirten. Polo momento, nin tan sequera hai unha nova convocatoria de reunión. "Nin se agarda", aclaran, tras reclamar tamén a mediación do Consello Galego de Relacións Laborais --este mesmo luns presentaron unha solicitude por escrito-- que o Executivo non acepta. O comité de folga volve solicitar por escrito a mediación do Consello Galego de Relacións Laborais Malia algún achegamento nas últimas conversas, desde o comité advirten de que mesmo eses avances "retrocederon" coa última postura amosada polos negociadores da Xunta, que insiste, pola súa banda, en que en tres dos cinco puntos en cuestión o acordo era practicamente definitivo. Complemento autonómico A Xunta insiste en que a reivindicación dos traballadores é "inasumible" e que non se moverá da última oferta, que supón un incremento do complemento autonómico transitorio de entre 816 e 1.080 euros segundo o corpo (auxilios, tramitadores ou xestores) en dúas anualidades (2019 e 2020). O Goberno galego asegura que esta suba situaría o funcionariado galego "por riba da media" do conxunto de autonomías. O comité de folga acusa a Administracion de "manipular táboas e nóminas" e insiste nun aumento lineal de 225 euros ao mes que se aplique en tres anualidades desde deste mesmo ano e para todos os corpos. A Xunta insiste en que o incremento do complemento autonómico que piden os sindicatos é "inasumible" "Discriminación" no desconto das baixas Respecto da "discriminación" no caso de descontos por baixas, a Xunta trasladou ao comité que se implementaría "o acordo máis favorable que se aplique a nivel estatal". Pola contra, os representantes dos traballadores acusan a Barreiro de advertirlles de que o devandito pacto non tería por que ser aplicable de igual xeito para xuíces, fiscais ou letrados. A Administración repite que se aplicarían as condicións "máis vantaxosas" que se acordasen en Madrid, tanto para os traballadores de Xustiza como para "o resto de empregados públicos galegos". Desde o comité de folga responden que esa nova normativa aplicable a todo o persoal da Xunta non ten sentido porque os traballadores de Xustiza están explicitamente excluídos da Lei de Función Pública. Amortizacións, consolidación de reforzos e substitucións Os pequenos avances nestes puntos tamén "retrocederon", segundo contan os sindicatos, que acusan a Xunta de querer deixar a negociación das amortizacións e a consolidación de reforzos para a Mesa Sectorial. No caso do cobro do 100% das substitucións no caso de que realice o labor de a quen se substitúa, a Administración propuxo na última reunión aplicalo desde o día 1 do mes no que se asine o acordo, co que tería rachado co compromiso de que se cobrase a efectos retroactivos desde o 1 de xaneiro de 2018. En canto ás prazas a consolidar, o acordo está preto, pero o comité de folga acusa os representantes da Xunta de aparecer a última hora cunha serie de prazas que non coinciden co acordado. "A sensación é que demos un paso atrás", din sobre a negociación, tras advertir de que a Administración "non dá concretado nada" neste devandito punto. Mentres, o seguimento da folga mantense en cifras semellantes ás de toda a protesta, tanto nos datos que dá a Xunta, que o rebaixa a menos do 40% (37,3% este luns) e non ten en conta os servizos mínimos, como nos que achegan os sindicatos, que o sitúan entre o 80 e o 90%. Ademais, os grupos da oposición piden a Rueda que compareza no Parlamento e critican a súa postura. Rueda di que a Xunta non aceptará "vetos" dos sindicatos, aos que pide "seriedade" "O señor Rueda debe dar a cara e protagonizar as negociacións, facerlles unha oferta aos representantes dos traballadores que permita desbloquear o conflito e chegar a un acordo", asegurou Xaquín Fernández Leiceaga, portavoz do PSdeG. Desde o BNG, a súa voceira, Ana Pontón, asegura que "os cidadáns son reféns da chulería e prepotencia de Rueda". Rueda, desde A Coruña, asegura que a Xunta "está sentada na mesa de negociación" e que non está disposta a aceptar "vetos" por parte dos sindicatos, aos que pide "seriedade".